採菌
作者：方岳
朝代：宋

paragraphs: 溪行近里所，雪菌朵寒蘀。
久晴危欲枯，抱甕日商略。
可憐書生愚，爲口不計脚。
龜腸慣饑虛，雞肋忍饞嚼。
獨奇白雲芝，風露專一壑。
自尋墮樵歸，遠掬飛泉瀹。
此豈不足歟，更嫌村釀薄。
世塗語百車，官倉陳一龠。
胡爲犯譏彈，而負兩芒屩。
甘餐自當肉，石鼎香漠漠。
寧憶武昌魚，況復揚州鶴。